QH คาดกำไรปี 58 ที่ 3.7 พันลบ.โบรกฯ แนะ “ซื้อ” ให้เป้า 2.90 บ.
บล.กรุงศรี ระบุว่า กำไรในไตรมาส 2/58 ของ QH ดีกว่าที่คาด อย่างไรก็ตามยังคงแนะนำให้ซื้อ โดยให้ราคาเป้าหมายที่ 2.90 บาท มองว่าปัจจัยกระตุ้นในระยะสั้นจะมาจากการ re-launch Q สุขุมวิท ซึ่งเป็นโครงการคอนโดสุดหรูมูลค่า 9.5 พันล้านบาท
11 ส.ค. 2558

บล.กรุงศรี ระบุในบทวิเคราะห์ (11 ส.ค.) ว่ากำไรสุทธิของบริษัท ควอลิตี้เฮ้าส์ จำกัด (มหาชน) หรือ QH ในไตรมาสที่ 2 ปี 58 อยู่ที่ 674 ล้านบาท (EPS 0.06 บาท) เพิ่มขึ้น 21% จากไตรมาสก่อน แต่ลดลง 31% จากปีก่อน ซึ่งสูงกว่าที่คาดไว้ 15% แต่เป็นไปตาม consensus
โดยสาเหตุสำคัญที่ทำให้กำไรดีเกินคาดก็คือรายได้จากธุรกิจอสังหาริมทรัพย์และรายได้อื่นๆ ที่สูงกว่าที่คาดไว้ ในขณะที่อัตรากำไรขั้นต้น (GPM) ลดลงเหลือ 30.3% จาก 32% ในไตรมาสที่ 1 ปี 58 ซึ่งเป็นผลมาจากการโอนโครงการ Q Twelve (ประมาณ 240 ล้านบาท) ซึ่งเป็นโครงการที่มี GPM ต่ำ ดังนั้น จึงคาดว่าอัตรากำไรขั้นต้นที่อ่อนแอจะเป็นสถานการณ์ที่เกิดขึ้นแค่ชั่วคราวเท่านั้น และ GPM น่าจะปรับตัวดีขึ้นในไตรมาสที่ 3 ปี 58 ยังคงสมมติฐาน GPM ในปีนี้เอาไว้ที่ 32% จาก 31% ในครึ่งปีแรกปี 58
ทั้งนี้ คาดว่าโครงการ Q อโศก น่าจะเริ่มโอนได้ในไตรมาส 4 ปี 58 ซึ่งโครงการนี้น่าจะมี GPM สูงอยู่ที่ 32-33% ทั้งนี้กำไรสุทธิในครี่งปีแรกของปี 58 คิดเป็นสัดส่วนแค่ 34% ของประมาณการทั้งปี
อย่างไรก็ตาม ถึงแม้บริษัทจะปรับลดเป้า GPM ลงเหลือ 32% (จาก 33%) แต่เรายังคงสมมติฐาน GPM เอาไว้เท่าเดิมเพราะเราคาดไว้ที่ 32% อยู่แล้ว แต่อย่างไรก็ตาม QH ยังคงเป้ารายได้และ presales ปีนี้เอาไว้ที่ 2.2 หมื่นล้านบาท และ 2.3 หมื่นล้านบาทตามลำดับ
ดังนั้นจึงยังคงประมาณการกำไรสุทธิปี 58 เอาไว้ที่ 3.7 พันล้านบาท เพิ่มขึ้น 10% จากปีก่อน มองว่าปัจจัยกระตุ้นในระยะสั้นจะมาจากการ re-launch Q สุขุมวิท ซึ่งเป็นโครงการคอนโดสุดหรูมูลค่า 9.5 พันล้านบาท โดยโครงการนี้มีอัตรา take-up  15% และคาดว่าจะมีอัตรา take-up เพิ่มขึ้นอีก 15% หลังการ re-launch ซึ่งเท่ากับเป้าที่ผู้บริหารของบริษัทตั้งไว้
ทั้งนี้ยังคงแนะนำให้ซื้อ โดยให้ราคาเป้าหมายที่ 2.90 บาท ซึ่งคำนวณโดยวิธี SOTP คิดเป็น P/E ปี FY15F ที่ 8.4x โดยราคาหุ้นในปัจจุบันให้อัตราผลตอบแทนจากเงินปันผลปี FY15F ที่ 6.7% ซึ่งเปรียบเสมือนได้เป็นเจ้าของธุรกิจอสังหาริมทรัพย์ฟรีๆ ซึ่งตามปกติแล้วสถานการณ์ราคาแบบนี้จะเกิดขึ้นก็ต่อเมือเกิดเหตุการณ์ไม่ปกติอย่างเช่นภาวะน้ำท่วมใหญ่ในปี 54 เลือก QH เป็นหุ้นสำหรับช้อนซื้อในช่วงที่ราคาต่ำสุดๆ ของกลุ่มอสังหาริมทรัพย์